**Hloh obyčajný** (lat. *Crataegus laevigata*) je opadavý ker až nevysoký strom z rodu hloh (*Crataegus*), z podčeľade mandľovaté (*Amygdaloideae*, syn. *Prunoideae* – slivkovaté), ktorá je taxonomicky zaradená do  čeľade ružovité (*Rosaceae*). Prirodzeným areálom jeho rozšírenia je Európa a rastie predovšetkým v miernych biómoch.

Výskyt
------

Je rozšírený v celej Európe, uprednostňuje vápenaté pôdy, tienisté krovinaté a skalnaté stráne, listnaté lesy a rôzne húšťavy. Rastie hojne aj na Slovensku, a to od nížin po horské pásma.

Opis
----

Je veľmi rozkonárený, má hnedočervené vetvy pokryté tŕňmi. Má dlhostopkaté okrúhlovajcovité viaclaločnaté listy. Rastlina kvitne v máji a júni; kvety sú v chocholíkoch a majú biele alebo ružové korunné lístky. Plody sú guľovité alebo vajcovité lysé červené malvičky s múčnatou dužinou a dvoma kôstkami; dozrievajú na jeseň.

Obsahuje: zmes hlohových krategových kyselín, saponíny, flavonoidy, triesloviny, glykozidy (kvercitín, rutín a vitexín), taníny, karotén, vitamín C a vitamíny skupiny B (hlavne B1), pektíny, purínové látky, amíny.

Európske hlohy s hlboko laločnatými, veľmi premenlivými listami sa veľmi ťažko rozoznávajú. Až doposiaľ bolo opísaných veľa vnútrodruhových taxónov a takmer v každej populácii možno nájsť ďalšie, tvarovo odlišne rastliny.

Využitie
--------

Jeho použitie ako liečivej rastliny je doložené už od staroveku (hloh obyčajný ako liečivú rastlinu spomína už Dioskorides). Lieči problémy s krvným obehom, srdcom a krvným tlakom. V Česko-Slovensku sa z tohto hlohu vyrábali čaje Alvisan (existuje dodnes) a Droseran. Čínski lekári hloh používajú pri poruchách trávenia, bolestivej menštruácii a hnačke.

Zbiera sa kvet, list aj plod. Obchodne najžiadanejší je kvet s listom. Z listov, kvetov a plodov hlohu sa vyrábajú zápary („čaje"). Z plodov marmelády a kompóty. Suchý extrakt z hlohu sa používa na výrobu kvapiek, injekcií a kapsúl.

Tradícia
--------

O kvetoch tejto rastliny sa traduje, že majú magickú silu a privolávajú smrť do domu, a že z nich bola spletená tŕňová koruna Ježiša Krista.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Hloh obyčajný**
* Spolupracuj na Wikidruhoch Wikidruhy ponúkajú informácie na tému **Hloh obyčajný**

Galéria
-------

* Hloh obyčajný; pred rozkvitnutím (máj) Hloh obyčajný; pred rozkvitnutím (máj)
* Hloh obyčajný; vrchná strana listu Hloh obyčajný; vrchná strana listu
* Hloh obyčajný; zrelé plody v mierke (október) Hloh obyčajný; zrelé plody v mierke (október)
* Hloh obyčajný; plod a semená v mierke (október) Hloh obyčajný; plod a semená v mierke (október)
* Hloh obyčajný; konárik s ostrými tŕňmi Hloh obyčajný; konárik s ostrými tŕňmi
* Hloh obyčajný; bezlistý ker (november) Hloh obyčajný; bezlistý ker (november)

Referencie
----------

1. ↑  Rivers, M.C. & Khela, S. 2017. Crataegus laevigata. The IUCN Red List of Threatened Species 2017: e.T203425A68082745.. Accessed on 20 December 2022.
2. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.168*. Bratislava : Univerzita Komenského, 2018.
3. 1 2   *Crataegus laevigata (Poir.) DC.* [online]. POWO - Plants of the World Online, Kew, [cit. 2022-12-20]. Dostupné online. (anglicky)
4. 1 2  V. Větvička, V. Matoušová. *Stromy a kry*. Bratislava : Príroda, 1992.
5. ↑  Lýdia Bertová at al.. *Flóra Slovenska IV/3 s.467-468*. Bratislava : VEDA, vydavateľstvo SAV, 1992.

Zdroje
------

* Hloh obyčajný. In: *Pyramída – encyklopedický časopis moderného človeka*, str. 1 296.
* GECLEROVÁ, K.: Liečivé rastliny - Metodické listy. Environmentálna poradňa Studnička, Bratislava, Slovenská botanická spoločnosť pri SAV, Bratislava, 2006 , str. 13